Mida teeksid sina, kui su hoolikalt valitud külalistest saabuks peole vaid üks? Kirke sai täna viieseks, pidu oli plaanitud suurejooneline, karneval ja mängud ning kõik muu,  mis ühe korraliku peo juurde kuulub aga näed, peolisi oli väheõitu. Uskumatu laps on mul küll, heas mõttes :) Ta hüppas ja kargas kõigest hoolimata nagu oleks see olnud maailma parim pidu ja just selline nagu olema peab. No korra ta ikka ohkas, kahju, et nii vähe tuli - vähe, ainult üks seitsmest külalisest, tahtnuks ma karjatada aga lohutasin teda vaid. Gripihooaeg, mis teha...  Võib olla oli ta nii rahulik seetõttu, et see oli esimene sünnipäev, mil lasin lapsel kutsuda külla oma sõbrad,  lasteaiakaaslased ja ta lihtsalt ei osanud pettuda. Pealegi sai pidu ju ikkagi peetud, vahva printsessipidu, uhkete kleitide ja võlumaaga. Olin ise ka kostüümis (mingi ebamäärane haldjatädi) et põnevam oleks. Ausalt öeldes - oleks teadnud, et lapsi ei tule, poleks ehk viitsinud nii palju vaeva näha kõigi nende dekoratsioonide ja mängude ja üllatustega. Aga oluline on ikka sünnipäevlapse rõõm ja kaunid mälestused ning tundub, et need ta ka sai. Väike õnnelik printsess tundis oma kinke üle vaadates rõõmu isegi ühest eriti  roosast ja läikivast kingikotist. Arutles omaette valjult rääkides, mida sellega edasi teha saab, mida sinna sisse panna ja proovis seda isegi pähe. Nagu Iahh Karupoeg Puhhi raamatust oma katkise õhupalli ja tühja pudeliga, ikka rõõmus, rahul ka vähesega...  Palju õnne sulle Kirke :)